Omstanders besteel man ná ongelukDie motor se wrak. Foto: Rescue Care Omstanders het Woensdag ŉ man se motor geplunder nadat hy ernstige beserings in ŉ motorongeluk opgedoen het. Ceron Meadows, woordvoerder van Rescue Care-ambulansdienste, het gesê die voorval het omstreeks 13:00 in Mary Thiphestraat (Cato Manorweg) in Westridge in Durban plaasgevind. Die man, in sy 40’s, het op ŉ manier beheer oor sy voertuig verloor en teen ŉ lamppaal gebots. “By paramedici se aankoms op die toneel is die erg beskadigde motor aan die kant van die pad aangetref,” het Meadows gesê. “Die bestuurder het ernstige beserings in die botsing opgedoen en is kort daarna deur omstanders genader. Hy het gedink hulle was daar om hom by te staan, maar hulle het egter al sy waardevolle besittings gesteel en gevlug.” Paramedici het die man op die toneel gestabiliseer en na ŉ nabygeleë hospitaal gehaas vir mediese behandeling. Die oorsaak van die botsing is nie in dié stadium bekend nie en word deur owerhede ondersoek.